Jonathan Moreira

**Jonathan Cícero Moreira** (lindur më 27 shkurt 1986 në Conselheiro Lafaiete) është një futbollist brazilian i cili luan si mbrojtës i djathtë. Ai njihet thjeshtë si **Jonathan**. Ai gjithashtu ka pasaportën italiane, kështu që është në gjëndje për të luajtur me kombëtaren italiane.

## Karriera me klube
### Cruzeiro
Jonathan bëri debutimin e tij si profesionist në Campeonato Brasileiro me Cruzeiron në fitoren 3–2 në shtëpi kundër Santosit më 24 korrik 2005. Ai shënoi golin e parë si futbollist profesionist në fitoren 3–0 jashtë fushe kundër Corinthians më 25 gusht 2007.

### Santos
Në dhjetor 2010, Jonathan firmosi me klubin tjetër brazilian Santos për 2 miljon € (me Cruzeiron e cila mbajti 50% të të drejtave të tij). Santos pagoi 1.2 milion € për të marrë 30% të të drejtave të tij, Jonathan firmosi një kontratë katër vjeçare me një klauzolë largimi 15 milion €. Ai fitoi me klubin Campeonato Paulista dhe Copa Libertadores.

### Internazionale
Më 13 korrik 2011, u lajmërua se Jonathan do të largohej nga Santos për tu bashkuar me gjigandët italian të Interit, duke pritur përfundimin e transferimit. Dy ditë më vonë, më 15 korrik, ai u bë zyrtarisht një lojtar i Interit duke firmosur një kontratë katër vjeçare. Jonathan bëri debutimin e tij me Interin në ndeshjen e javës së dytë të 2011–12 Serie A, duke luajtur në të gjithë ndeshjen në humbjen 4–3 jashtë fushe kundër Palermos. Tre ditë më vonë, Jonathan debutoi edhe në UEFA Ligën e Kampioneve, duke luajtur si titullar për 90 minuta në ndeshjen e parë të fazës së grupeve kundër turkëve të Trabzonspor, ku Inter humbi me rezultatin 1–0 në San Siro.

#### Huazimi te Parma
Në janar 2012, ai kaloi tek Parma në formën e huazimit deri në fund të sezonit ku fitoi pozitën e tij në formacion duke luajtur si mbrojtës i djathtë. Ai debutoi me klubin më 28 janar, duke luajtur në pjesën e dytë në vend të mbrojtësit Brandão në barazimin 1–1 kundër Catanias. Ai shënoi golin e parë me Parmën më 11 prill 2012 në fitoren 2–0 në Stadio Ennio Tardini kundër skuadrës së sapongjitur Novara. Ai e ndihmoi Parmën që ta përfundonte sezonin në vendin e tetë.

#### Rikthimi te Inter
Pasi luajti me Parmën në gjysmën e dytë të sezonit, Jonathan u rikthye në Milano dhe ishte në listën e 20 lojtarëve të përzgjedhur për turin e skuadrës në Indonezi, ku ai luajti në të dyja ndeshjet që Inter zhvilloi atje. Në ndeshjet play-off të Ligës së Europës, ai luajti në të dyja ndeshjet kundër kroatëve të Hajduk Split. Më 17 prill 2013, Jonathan shënoi golin e parë me *Zikaltrit* në ndeshjen e kthimit të gjysëm–finales së Coppa Italias në San Siro kundër Romës; ndeshja u mbyll me fitoren e miqve 2–3, me Jonathan i cili shënoi golin e avantazhit momenal pas një asisti me thembër të italianit Tommaso Rocchi. Më 21 prill, Jonathan asistoi Tommaso Rocchin për golin e vetëm të ndeshjes kundër Parmës; Goli u shënua në minutën e 82të, duke i dhënë skuadrës tre pikë jetike në garën për t'u kualifikuar për në kupat evropiane sezonin e ardhshëm.

Në fund të sezonit, Inter e përfundoi kampionatin në një vend të nëntë zhgënjyes, gjë që do të thoshte që për herë të parë që pas sezonit 1999–00, Inter dështonte për tu kualifikuar në Ligën e Kampioneve ose Ligën e Europës. Për këtë sezon zhgënjyes, Stramaccioni u shkarkua dhe u zëvendësua nga Walter Mazzarri, ku Jonathan e siguroi vendin e tij në formacionin titullar.

Më 18 gusht 2013, në ndeshjen e parë të sezonit 2013–14, kundër Cittadellës në ndeshjen e raundit të tretë të Coppa Italias, Jonathan shënoi golin e parë të Interit për sezonin e ri duke mposhtur portierin Raffaele Di Gennaro me një gjuajtje me kokë pas krosimit të Fredy Guarín. Inter fitoi ndeshjen me rezultatin 4–0 duke u kualifikuar për në raundin tjetër. Në ndeshjen e parë të sezonit të ri në Serie A, Jonathan dhuroi asistin e golit të parë të shënuar nga Yuto Nagatomo në fitoren 2–0 në San Siro kundër Genoas, duke ndihmuar skuadrën që ta niste sezonin me një fitore. Në ndeshjen e dytë më 1 shtator, Jonathan dhuroi asistin e dytë të sezonit duke i pasuar topin Rodrigo Palacios i cili shënoi golin e parë të fitores 3–0 kundër Catanias. Më 26 shtator, Jonathan shënoi golin e parë në ligë me fanellën e Interit në fitoren 2–1 kundër Fiorentinës, duke kaluar skuadrën në avantazh me një goditje të fuqishme brënda zonës. Një muaj më vonë, Jonathan shënoi golin e parë të fitores 4–2 në shtëpi kundër skuadrës së sapongjitur Hellas Verona, por ky gol më pas u quajt autogol i mbrojtësit kundërshtar. Jonathan shënoi për të dytën herë në Serie A, këtë herë golin e barazimit 1–1 në ndeshjen jashtë fushe kundër Bolonjës më 24 nëntor. Jonathan vazhdoi formën e tij pozitive, duke dhuruar asistin e tretë sezonal në barazimin 3–3 kundër Parmës në San Siro. Ai assistoi Rodrigo Palacion në minutën e 44të të ndeshjes.

## Karriera ndërkombëtare
Ai ka përfaqësuar Brazilin në nivelin U–17, duke luajtur në 2003 Kupën e Botës U–17. Brazili arriti në finale ku Jonathan luajti në të gjithë ndeshjen dhe ndihmoi *Seleçãon* që të mposhte Spanjën U–17 me rezultatin 1–0. Gjatë turnamentit, ai mbajti fanellën me numrin 7.

## Trofe 
thumb|right|220px|Jonathan në një ndeshje në Europa League.
### Klube
;Cruzeiro
*Campeonato Mineiro (3): 2006, 2008, 2009
;Santos
*Campeonato Paulista (1): 2011
*Copa Libertadores (1): 2011

### Kombëtarja
*Copa dos Campeões do Mundo Sub-17: 2002
*FIFA U-17 Kupa e Botës: 2003

### Personale
*Bola de Prata *(Placar)*: 2009
*Prêmio Craque do Brasileirão (Mbrojtësi i djathtë më i mirë): 2009
*Troféu Telê Santa (Mbrojtësi i djathtë më i mirë): 2008, 2009

## Referime 
## Lidhje të jashtme
***(Anglisht)** Guardian Stats Centre
***(Portugalisht)** CBF
***(Portugalisht)** zerozero.pt
***(Anglisht)** sambafoot
***(Portugalisht)** Cruzeiro garante permanência de Jonathan
***(Portugalisht)** centralbrasileiro